
РЕШЕНИЕ
   № РН-642-24-32

Днес, 11.11.2024 г., Комисията за противодействие на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-312 от 02.09.2024 г. по сигнал с вх. № С- 642/20.08.2024 г. на Комисията за противодействие на корупцията (КПК, Комисията).
Проверката е образувана по отношение на Румен Илиев – управител на „***“ ЕООД.
Изложените в сигнала данни сочат, че успоредно със заеманата длъжност като управител на „***“ ЕООД, Румен Илиев има участие като управител и съдружник в капитала на други две търговски дружества със сходен предмет на дейност, а именно - „****“ ООД и „*****“ ООД - обстоятелство, което той не е декларирал по надлежния ред. 
Изискани са и с писма с вх. № КПК-9991-1/15.10.2024 г. и вх. № КПК-9991-2/21.10.2024 г. на КПК от кмета на община Е.П.са получени заверени копия на Договор за възлагане на управлението на „***“ ЕООД с рег. индекс № ДГ-5460/30.11.2022 г., Заповед № 756/20.08.2024 г. на кмета на община Е.П. за прекратяване на Договор за възлагане на управлението на „***“ ЕООД; Решение № 349 на ОбС Е.П. по Протокол № 12/ 25.07.2024 г. ; Декларация за имущество и интереси по чл. 35, ал. 1, т. 2 от ЗПКОНПИ, част ІІ от Румен Илиев; Декларация за имущество и интереси по чл. 35, ал. 1, т. 2 от ЗПКОНПИ, част І от Румен Илиев; Декларация за несъвместимост от Румен Илиев от 20.04.2022 г.; Декларация за несъвместимост от Румен Илиев от 04.11.2023 г.  
Комисията служебно е извършила справки в Национална база данни „Население“ (НБД „Население“) и Търговския регистър и регистъра на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

Сигналът е подаден от държавен орган.
„***“ ЕООД е търговско дружество с едноличен собственик на капитала община Е. П. По смисъла на Закона за публичните предприятия, същото е публично предприятие. Румен  Илиев е назначен за управител на „***“ ЕООД на 30.11.2022 г., по силата на договор за възлагане на управлението на  „***“ ЕООД с рег. индекс № ДГ-5460/30.11.2022 г., сключен между него и община Е. П., представлявана от кмета. Договорът е сключен за срок от три години, като в чл. 9 от същия са предвидени осем изрични хипотези, при които договорът се  прекратява предсрочно. В т. 5 от разпоредбата се посочва, че една от тези хиротези е несъвместимост с изискванията по чл. 20 от Закона за публичните предприятия. 
С писмо с вх. № КПК-9991-2/21.10.2024 г. на КПК от кмета на община Е.П.е предоставена Декларация от 20.04.2022 г., подписана от Румен Илиев, в която същият, съгласно бланката –образец декларира, че в случай че бъде избран за управител на „***“ ЕООД се задължава при подписването на договор за възлагане на управлението да отговаря на изрично изброените условия. Същите в голямата си част повтарят изискванията, съгласно чл. 20, ал. 1 от Закона за публичните предприятия (ЗПП), предвиждащ условията на които следва да отговаря управителят или член на колективен орган за управление и контрол на публично предприятие. В точка 11 от Декларацията Илиев посочва, че не е съдружник в събирателно, командитно дружество и в дружества с ограничена отговорност. Със същото писмо с вх. № КПК-9991-2/21.10.2024 г. на КПК от кмета на община Е.П. е предоставена същата бланка- образец на Декларация, също подписана от Румен Илиев, но от дата 04.11.2023 г. В Декларацията Илиев декларира (в образеца отново се използва глаголна форма в бъдеще време), че в случай, че бъде избран за управител на …(образецът е оставен непопълнен), се задължава при подписването на договора за възлагане на управление да отговаря на дванадесетте пункта от изискванията. Втората Декларация носи дата, която е почти година по - късно от датата на сключването на Договор за възлагане на управлението с рег. индекс № ДГ-5460/30.11.2022 г.  В пункт 11 от посочените изисквания в декларацията е предвидено, че деклараторът не е съдружник в събирателно, командитно дружество и в дружества с ограничена отговорност. И в двата образеца на Декларации, които Илиев е подписал, е посочено, че забраните по т. 10 и т. 11 се прилагат, когато се извършва дейност, сходна с дейността на дружеството. 
От справка по партидата на Румен Илиев в ТРРЮЛНЦ се установява, че той е участвал в следните търговски дружества:
· „****“ ООД, ЕИК: ****, на което е бил управител до 21.08.2024 г. и съдружник до 22.07.2024 г. Дружеството е с предмет на дейност: дървообработване, дървопреработване, дърводобив; сушене, импрегниране и модификация на дървесина, производство на конструктивни елементи от многослойна дървесина, производство на заготовки за мебелна промишленост, всички основни и спомагателни дейности в горските стопанства, възпроизводство и стопанисване на гори, дърводобив, оценка на горски имоти и др.  
· „****“ ООД, ЕИК: ****, на което е бил управител и съдружник до 09.09.2024 г. Дружеството е с предмет на дейност: комплексна преработка на дървесина, транспортиране на дървесина и продукти от дървесина, извършване на дейности в горите и земите от горски територии, свързани с консултиране, управление, стопанисване, възпроизводство, опазване и ползване, маркиране, добив на дървесина, изтовяне на горскостопански програми и оценки на горски имоти и др. 
·  „****“ ЕООД, ЕИК: ****, на което е бил едноличен собственик на капитала и управител до 25.06.2008 г.; 
· „****“ ООД, ЕИК: ****, на което е бил управител до 31.10.2017 г. и
· „****“ ЕООД, ЕИК: ****, в което е бил съдружник до 09.05.2012 г.
            На заседание на Общински съвет Е. П., проведено на 25.07.2024 г., с пълно единодушие на присъстващите общински съветници e прието Решение № 349 за освобождаването на Румен Илиев като управител на „***“ ЕООД. Като основание за приетото Решение са посочени разпоредбата на чл. 20, ал. 1 т. 11 от ЗПП, във връзка с чл. 18, т. 2 и т.3 от Наредбата за реда и условията за упражняване правата на община Е.П. в търговските дружества, в които е едноличен собственик на капитала,съдружник или акционер, във връзка с писмо с вх. № ГР-12899/ 08.07.2024 г. и след извършена проверка в Агенция по вписвания „Търговски регистър“ за дружествата „****“ ООД, ЕИК: **** и „****“ ООД, ЕИК: ****, по предложение на ПК по „Контрол и мониторинг върху дейността на търговските дружества с общинско участие в капитала“. Със Заповед № 756/20.08.2024 г. кметът на общината прекратява договора за възлагане на управлението на „***“ ЕООД с рег. индекс № ДГ-5460/30.11.2022 г., считано от датата на издаване на заповедта.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на управител на „***“ ЕООД, Румен Илиев е лице, заемащо  публична длъжност по чл. 6, ал. 1, т. 50 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Съгласно предоставени доказателства Румен Илиев е назначен за управител на дружеството „***“ ЕООД на 30.11.2022 г. Същият е подал пред органа по назначаване Декларация по образец с дата 20.04.2022 г. и Декларация по образец с дата 04.11.2023 г., като и в двете декларира в използваната в образеца бъдеща глаголна форма, че  към датата на избирането му за управител на „***“ ЕООД се задължава да отговаря на предвидените, лимитативно посочени изисквания. 
Видно от справката в Търговския регистър се установява, че към датата на встъпването му като управител на „***“ ЕООД, считано от  30.11.2022 г. Румен Илиев продължава да фигурира като управител и съдружник в дружествата „****“ ООД и „*****“ ООД. По партидата на „****“ ООД в Търговския регистър са входирани заявление с вх. № 20240716134939 от 16.07.2024 г. за вписване на нови обстоятелства - прехвърляне на дружествени дялове от съдружника Румен Илиев на трето лице и заявление с вх. № 20240806134226 от 06.08.2024г. за промяна на управителя на дружеството. След няколко постановени отказа и указания за допускането на заявените за вписване обстоятелства, същите са вписани, като съдружието е заличено, считано от 22.07.2024 г., а участието на Илиев като управител в дружеството от 21.08.2024 г. Съобразно регистърното производство към горните заявления са приложени договор за продажба на дружествени дялове от 10.08.2022 г. и Протокол от извънредно заседание на Общото събрание на съдружниците на „****“ ООД от същата дата. Съгласно изискванията на Търговския закон и двата документа носят нотариални заверки, удостоверяващи положените подписи и съдържание, но от 16.07.2024 г. – близо две години след съставянето на двата частни документа. Този факт, както и датата на заявленията за вписване до Агенция по вписванията, дава основания на Комисията да приеме за достоверна датата на нотариалното прехвърляне на дяловете в дружеството и на протокола на Общото събрание като дата за фактическото изразяване на волята на Илиев за прекратяване на съдружието и за освобождаването му като управител на дружеството. Т. е. за периода от встъпването му на публичната длъжност като управител на „***“ ЕООД на 30.11.2022 г. Румен Илиев продължава да фигурира като управител на търговското дружеството, както и  като съдружник и притежател на дялове от капитала му до 21.07.2024 г.
 По партидата на „*****“ ООД в Търговския регистър са подадени заявление вх. № 20240717092205/17.07.2024 г., с вх. № 20240724165111/24.07.2024 г. и с вх. № 20240731091201/31.07.2024 г. за вписване на нови обстоятелства - прехвърлянето на дружествени дялове между съдружници, заличаването на единия от управителите и вписването на едноличен собственик на капитала. След няколко постановени отказа и указания за допускането на заявените за вписване обстоятелства, същите са вписани, считано от 09.09.2024 г. Сред публикуваните в Търговския регистър документи са Протокол от извънредно заседание на Общото събрание на съдружниците на „*****“ ООД от 15.06.2022 г. и договор за продажба на дружествени дялове от страна на Румен Илиев от същата дата. Отново и двата документа носят нотариални заверки, удостоверяващи положените подписи и съдържание, от 16.07.2024 г. И в този случай нотариалната заверка е извършена близо две години след датата, посочена при съставянето на документите. Т. е. за периода от встъпването му на публичната длъжност като управител на „***“ ЕООД на 30.11.2022 г. до прекратяването на договора му за управление, считано от 20.08.2024 г. Румен Илиев продължава да участва като съдружник и управител на  „*****“ ООД.
Следва да се отбележи, че несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Румен Илиев като управител на „***“ ЕООД, приложение намират разпоредбите на Закона за публичните предприятия. 
Съгласно разпоредбата на чл. 20, ал.1 от ЗПП управител или член на колективен орган за управление и контрол на публично предприятие може да бъде български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария, който:
1. има завършено висше образование;
2. има най-малко 5 години професионален опит;
3. не е поставен под запрещение;
4. не е осъждан за умишлено престъпление от общ характер;
5. не е лишен от правото да заема съответната длъжност;
6. не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;
7. не е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;
8. не е съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие;
9. (изм. - ДВ, бр. 84 от 2023 г., в сила от 06.10.2023 г.) не заема публична длъжност по чл. 6, ал. 1, т. 1 - 35 и т. 38 и 39 от Закона за противодействие на корупцията, не е член на политически кабинет и секретар на община;
10. не извършва търговски сделки от свое или от чуждо име;
11. не е съдружник в събирателни, в командитни дружества и в дружества с ограничена отговорност;
12. не е управител или член на изпълнителен или контролен орган на друго публично предприятие;
13. отговаря на други изисквания, предвидени в устава на дружеството.
            Съгласно ал. 2 на същата разпоредба забраните по ал. 1, т. 10 и 11 се прилагат, когато се извършва дейност, сходна с дейността на дружеството.
Съобразно Устава на „***“ ЕООД предмет на дейност на дружеството е управлението, стопанисването, ползването и възпроизводството на  общинските гори и земи в горския фонд на община Е. П., както и всяка друга дейност, свързана с тях по Закона за горите и незабранена от законите на Република България. 
От извършената справка в ТРРЮЛНЦ е видно, че и двете дружества, в които Илиев е имал участие като съдружник и управител – „****“ ООД и „*****“ ООД, докато е бил управител на „***“ ЕООД, имат дейност, сходна с дейността на общинското дружество.  
Бидейки съдружник и управител на търговските дружества „****“ ООД и „*****“ ООД, по времето докато съвместява публична длъжност като управител на общинското дружество „***“ ЕООД, Илиев нарушава една от изричните забрани в чл. 20, ал. 1, т. 11 от ЗПП, във връзка с чл. 20, ал. 2 от ЗПП, което респективно води и до възникването на несъвместимост за лицето, като заемащо публична длъжност по чл. 6, ал. 1, т. 50 от ЗПК. 
От събраните по преписката доказателства липсват данни Илиев да е предприел своевременно необходимите действия за прекратяване на възникналата несъвместимост в законоустановения едномесечен срок по чл. 50 от ЗПК. Прехвърлянето на дяловете му в съответствие със законоустановените правила е извършено реално на 16.07.2024 г., на която дата са удостоверени по нотариален ред и проведените ОС на дружествата за освобождаването  му като управител на същите.
Предвид изложеното, на основание чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията 


РЕШИ:

            
            УСТАНОВЯВА НЕСЪВМЕСТИМОСТ по отношение на Румен Илиев с ЕГН **** в качеството му на управител на „***“ ЕООД и лице, заемащо публична длъжност по чл. 6, ал. 1, т. 50 от ЗПК, във връзка с участието му като съдружник в дружествата с ограничена отговорност „****“ и „*****“, за времето на заемане на публичната длъжност в периода от назначаването му на 30.11.2022 г. до прекратяването на договора за управление на 20.08.2024 г. в нарушение на чл. 20, ал. 1 , т. 11, във връзка с чл. 20, ал. 2 от ЗПП. 

           За приетото решение да бъдат уведомени заинтересованото лице и органа по назначаването.  



КОМИСИЯ:
        
                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

         ЧЛЕН:………………..……………………………../СИЛВИЯ КЪДРЕВА/






